CELEX: 32020D0434
Language: da
Date: 2020-03-23 00:00:00
Title: Rådets afgørelse (FUSP) 2020/434 af 23. marts 2020 om ændring af afgørelse 2013/34/FUSP om Den Europæiske Unions militærmission for at bidrage til uddannelsen af Malis væbnede styrker (EUTM Mali)

24.3.2020   
               
               
                  DA
               
               
                  Den Europæiske Unions Tidende
               
               
                  L 89/1
               
            
         RÅDETS AFGØRELSE (FUSP) 2020/434
         af 23. marts 2020
         om ændring af afgørelse 2013/34/FUSP om Den Europæiske Unions militærmission for at bidrage til uddannelsen af Malis væbnede styrker (EUTM Mali)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 17. januar 2013 vedtog Rådet afgørelse 2013/34/FUSP (1) om Den Europæiske Unions militærmission for at bidrage til uddannelsen af Malis væbnede styrker (EUTM Mali).
                  
               
                     (2)
                  
                  
                     Den 14. maj 2018 vedtog Rådet afgørelse (FUSP) 2018/716 (2), hvorved det tilpassede og forlængede mandatet for EUTM Mali og fastsatte et finansielt referencebeløb for perioden fra den 19. maj 2018 til den 18. maj 2020.
                  
               
                     (3)
                  
                  
                     I sine resolutioner 2391 (2017) og 2480 (2019) bekræftede FN's Sikkerhedsråd sin stærke støtte til landene i sammenslutningen G5 Sahel (G5 Sahel), nemlig Burkina Faso, Tchad, Mali, Mauretanien og Niger, og deres suverænitet, uafhængighed, enhed og territoriale integritet, roste de bilaterale og multilaterale partneres bidrag til at styrke sikkerhedskapaciteterne i Sahelregionen, navnlig den rolle, som Den Europæiske Unions missioner (EUTM Mali, EUCAP Sahel Mali og EUCAP Sahel Niger) spiller med henblik på at tilbyde uddannelse og strategisk rådgivning til de nationale sikkerhedsstyrker i Sahelregionen, bifaldt de franske styrkers støtteindsats i forbindelse med de operationer, som udføres af G5's fælles styrke i Sahel, og opfordrede til hensigtsmæssig koordinering, udveksling af oplysninger og, hvis det er relevant, støtte mellem MINUSMA, Malis væbnede styrker, G5's fælles styrke i Sahel, de franske styrker og Den Europæiske Unions missioner i Mali.
                  
               
                     (4)
                  
                  
                     Efter den strategiske revision af missionen anbefalede Den Udenrigs- og Sikkerhedspolitiske Komité at ændre og forlænge mandatet for EUTM Mali indtil den 18. maj 2024, og at der foretages en foreløbig strategisk revision senest efter to år.
                  
               
                     (5)
                  
                  
                     Det er også nødvendigt at fastsætte det finansielle referencebeløb til dækning af udgifterne i forbindelse med EUTM Mali for perioden fra den 19. maj 2020 til den 18. maj 2024.
                  
               
                     (6)
                  
                  
                     Afgørelse 2013/34/FUSP bør ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            Rådets afgørelse 2013/34/FUSP ændres således:
            
                        1)
                     
                     
                        Artikel 1 affattes således:
                        
                           »Artikel 1
                           
                           Mission
                           
                              1.   Unionen gennemfører en militær uddannelsesmission i Mali (EUTM Mali) for at bistå Malis væbnede styrker med genopbygningen af deres militære kapacitet, således at de kan gennemføre militære operationer, der tager sigte på at genoprette Malis territoriale integritet og reducere truslen, der kommer fra terrorgrupper, og yde militær bistand til G5's fælles styrke og de nationale væbnede styrker i G5 Sahel-landene. EUTM Mali skal ikke indblandes i kampoperationer.
                           
                           
                              2.   De strategiske mål for EUTM Mali er at:
                              
                                          a)
                                       
                                       
                                          bidrage til at forbedre den operationelle kapacitet i Malis væbnede styrker under Malis legitime civile myndigheders kontrol
                                       
                                    
                                          b)
                                       
                                       
                                          støtte G5 Sahel gennem at gøre G5's fælles styrke i Sahel og de nationale væbnede styrker i G5 Sahel-landene operationelle.
                                       
                                    
                           
                              3.   Med henblik på det mål, der er omhandlet i stk. 2, litra a), yder EUTM Mali Malis væbnede styrker militær rådgivning, uddannelse, herunder uddannelse forud for en mission, og vejledning gennem ledsagelse uden udøvende beføjelser op til det taktiske niveau, for at EUTM Mali kan følge op på Malis væbnede styrkers aktiviteter og overvåge deres resultater og adfærd, herunder med hensyn til respekt for menneskerettighederne og den humanitære folkeret.
                           
                           
                              4.   Med henblik på det mål, der er omhandlet i stk. 2, litra b), yder EUTM Mali G5's fælles styrke i Sahel og de nationale væbnede styrker militær rådgivning, uddannelse og vejledning gennem ledsagelse uden udøvende beføjelser op til det taktiske niveau.
                           
                           
                              5.   EUTM Mali følger en trinvis og modulopbygget tilgang til aktiviteter uden for Mali til støtte for G5 Sahel.
                           
                           
                              6.   EUTM Malis aktiviteter gennemføres i tæt samordning og samarbejde mellem medlemsstaterne og Unionens institutioner og organer i overensstemmelse med EU's integrerede tilgang og med andre aktører, der deltager i støtten til Malis væbnede styrker, navnlig De Forenede Nationer (FN), Barkhaneoperationen og Det Økonomiske Fællesskab af Vestafrikanske Stater (ECOWAS), for at øge sammenhængen i foranstaltningerne, sikre konfliktafværgelse og optimere ressourcerne hensigtsmæssigt med bedst mulig virkning under behørig hensyntagen til Unionens institutionelle ramme. Disse aktiviteter støttes af den regionale rådgivnings- og koordineringscelle (RACC) i EUCAP Sahel Mali.«
                           
                        
                     
                  
                        2)
                     
                     
                        I artikel 10 tilføjes følgende stykke:
                        
                           »"3.   Det finansielle referencebeløb for de fælles udgifter til EUTM Mali for perioden fra den 19. maj 2020 til den 18. maj 2024 beløber sig til 133 711 059 EUR. Den procentdel af referencebeløbet, der er omhandlet i artikel 25, stk. 1, i afgørelse (FUSP) 2015/528, er 15 % i forpligtelsesbevillinger og 0 % i betalingsbevillinger.«
                        
                     
                  
                        3)
                     
                     
                        Artikel 12, stk. 2, affattes således:
                        
                           »2.   EUTM Malis mandat ophører den 18. maj 2024.«
                        
                     
                  
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 23. marts 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Rådets afgørelse 2013/34/FUSP af 17. januar 2013 om Den Europæiske Unions militærmission for at bidrage til uddannelsen af Malis væbnede styrker (EUTM Mali) (EUT L 14 af 18.1.2013, s. 19).
         
            (2)  Rådets afgørelse (FUSP) 2018/716 af 14. maj 2018 om ændring og forlængelse af afgørelse 2013/34/FUSP om Den Europæiske Unions militærmission for at bidrage til uddannelsen af Malis væbnede styrker (EUTM Mali) (EUT L 120 af 16.5.2018, s. 8).